Kort periode med samlivsproblemer for to år siden får nu alvorlige konsekvenser for dansk-thailandsk familie

Uret tikker. Alt for hurtigt. I alt fald hvis man er ægteparret Peter og Napa Foss, som med gru, for hver dag der går, ser datoen 15. marts nærme sig med mareridtsagtig hastighed.

Den dag skal snart 28-årige Pennapalai, kaldet Napa, nemlig være ude af Danmark.

Årsagen er, at thailandske Napa Foss og hendes danske mand, kørelærer Peter Foss, som har kendt hinanden i ti år og været gift de seneste fem, i sommeren 2011 havde problemer i deres forhold.

I frustration og rådvildhed tog Napa dengang sin og Peters lille datter ved hånden og forlod hjemmet og en lige så ulykkelig ægtemand.

På krisecenter

Hun tog på krisecenter i Odense og fik her under en ni ugers periode, inden hun flyttede hjem igen, udbetalt penge til livets ophold. Pengene gik bl.a. til at købe mad og bleer til lille Emma.

Men de penge, i alt godt 20.000 kroner, som hun og Peter efterfølgende har betalt tilbage til Odense Kommune, så de ikke skylder nogen noget, skulle Napa aldrig have taget imod.

For det er den direkte årsag til, at Udlændingestyrelsen har besluttet at udvise hende.

Ved at modtage pengene har hun nemlig ifølge styrelsen vist, at hun og hendes mand ikke er stand til at forsørge sig selv, og at Napas ophold derfor ikke kan blive forlænget.

Napa Foss har, udover de omtalte ca. 20.000 kroner, som er betalt tilbage, aldrig modtaget nogen form for sociale ydelser i sine fem år i Danmark.

- Vi forstår ikke noget af det her og er dybt ulykkelige. Det er slet ikke til at holde ud at tænke på, at de vil splitte vores dejlige familie ad og at Emma Leeloo pludselig ikke længere har både en mor og far, siger en dybt frustreret Napa Foss, mens hun giver parrets lille, mørkhårede datter et ekstra klem.

- Hvis jeg vidste, det kunne give problemer i forhold til mit ophold i Danmark, havde jeg jo aldrig taget imod de penge. Jeg kom hertil i 2008 og har opgivet alt i Thailand for min kærlighed til Peter. Vi havde en krise i vores forhold dér for to år siden, og et skænderi mellem os gjorde, at jeg en dag ikke lige kunne klare det og gik hjemmefra for at få ro i mit hoved. Jeg er fuldstændig chokeret og føler mig helt tom indeni over, hvad det nu kommer til at betyde, siger hun videre.

Har eget firma

Napa Foss har i sin fødeby Chiang Mai taget en firårig universitetsuddannelse i turisme og hoteldrift og taler thai, dansk, engelsk og fransk.

- Det har altid været vigtigt for mig at tjene mine egne penge. Derfor tog jeg min uddannelse i Thailand, og derfor har vi kæmpet så hårdt for at få klinikken her etableret. Jeg har gjort alt det, den danske stat har bedt mig om. Peter og jeg elsker hinanden, og vi elsker vores datter. Alligevel vil de nu bare kvitte mig og ødelægge vores familie. Hvorfor gør de det imod os? spørger Napa Foss.

Peter Foss:

- Vi har så stærk en kærlighed og en dejlig datter, som er pæredansk. Det kan da ikke være rigtigt, at det her skal ødelægge alt.

Parret vil nu i et sidste desperat forsøg prøve at få Udlændingenævnet til at genbehandle sagen.